**คำกราบบังคมทูล**

**สมเด็จพระเทพรัตนราชสุดาฯ สยามบรมราชกุมารี**

**เนื่องในโอกาสเสด็จพระราชดำเนินทรงเปิดโครงการไอคอนสยาม**

**ในวันศุกร์ที่ 9 พฤศจิกายน พ.ศ. 2561**

ขอพระราชทานกราบบังคมทูลทราบ ฝ่าละอองพระบาท

ข้าพระพุทธเจ้า นางพาสินี ลิ่มอติบูลย์ ประธานกรรมการ บริษัท ไอคอนสยาม จำกัด

ขอพระราชทาน พระบรมราชวโรกาส กราบบังคมทูลทราบฝ่าละอองพระบาท

ข้าพระพุทธเจ้า พร้อมด้วยคณะกรรมการ ผู้บริหาร และพนักงาน กลุ่มบริษัท ไอคอนสยาม มีความปลื้มปิติในพระมหากรุณาธิคุณเป็นล้นพ้น ที่ใต้ฝ่าละอองพระบาท เสด็จพระราชดำเนินมาทรงเป็นประธาน ในพิธีเปิดไอคอนสยามในวันนี้

ไอคอนสยาม เป็นโครงการที่มีมูลค่าการลงทุนสูงที่สุดเป็นประวัติการณ์

โดยความร่วมมือของกลุ่มพันธมิตรทางธุรกิจ ซึ่งเป็นบริษัทไทย 3 บริษัท ได้แก่

บริษัท สยามพิวรรธน์ จำกัด บริษัท แมกโนเลีย ควอลิตี้ ดีเวล็อปเม้นต์ คอร์ปอเรชั่น และ เครือเจริญโภคภัณฑ์ ได้ร่วมแรงร่วมใจและมีปณิธานเดียวกันตั้งแต่วันแรกของการร่วมทุนว่า จะสร้างโครงการที่เชิดชูเรื่องราวอันมีคุณค่าและเป็นความภาคภูมิใจจากทุกมิติของความเป็นไทย ที่มีอยู่ในชาติ นำเสนอในรูปแบบของความวิจิตรล้ำสมัย พร้อมกับคัดสรรสิ่งที่ดีที่สุดของโลกมารวบรวมไว้ จึงชื่อโครงการนี้ว่า ไอคอนสยาม ซึ่งจะเป็นสัญญลักษณ์ใหม่ของความรุ่งโรจน์ของประเทศไทย

ตลอด 5 ที่ผ่านมา ไอคอนสยามได้ดำเนินโครงการด้วยแนวคิดของการประสานและสมประโยชน์กับทุกภาคส่วนตั้งแต่เริ่มต้น จึงได้ร่วมคิด วางแผน และทำงานกับภาคประชาสังคม ภาคเอกชน และภาครัฐ เพื่อให้โครงการนี้เป็นต้นแบบแห่งแรกของการพัฒนาเมืองที่เอกชนสนับสนุนการสร้างระบบขนส่งมวลชนที่เชื่อมต่ออย่างครบวงจรทั้งระบบรถ-ราง-เรือ เพื่อเชื่อมต่อและอำนวยความสะดวกแก่ชุมชนโดยรอบแม่น้ำเจ้าพระยา ส่งเสริมบรรดาธุรกิจที่รายล้อมให้ได้รับประโยชน์ในวงกว้าง อีกทั้งได้ร่วมกันกำหนดแผนแม่บทที่จะทำให้แม่น้ำเจ้าพระยาเป็นจุดมุ่งหมายใหม่ของการท่องเที่ยวที่สำคัญของโลก ที่นำเสนอหลากหลายมิติของความเป็นไทยได้ครบครัน

 ในวันนี้ ไอคอนสยามมีความภาคภูมิใจที่โครงการนี้จะเป็นสัญญลักษณ์ใหม่ของความร่วมมือจากทุกภาคส่วน เป็นบทพิสูจน์ว่า การร่วมแรงร่วมใจของทุกฝ่ายย่อมก่อให้เกิดประโยชน์อันยิ่งใหญ่และยั่งยืนแก่ประชาชน และประเทศชาติสืบต่อไป

 ด้วยเกล้าด้วยกระหม่อม